**Sociālās iekļaušanas politikas koordinācijas komitejas sēdes**

PROTOKOLS Nr. 3

**2023. gada 27. septembrī**

**plkst. 14:00**

Labklājības ministrijā, Skolas ielā 28

(Zoom platforma Meeting ID: 811 1159 8927)

**Sēdē piedalās:**

|  |
| --- |
| **Sociālās iekļaušanas politikas koordinācijas komitejas vadītājs** |
| Ingus Alliks | Labklājības ministrijas (turpmāk – LM) valsts sekretārs |
|  |
| **Sociālās iekļaušanas politikas koordinācijas komitejas vadītāja vietniece** |
| Evija Kūla | LM Sociālās politikas plānošanas un attīstības departamenta direktores vietniece |
|  |  |
| **Sociālās iekļaušanas politikas koordinācijas komitejas locekļi** **un/vai to aizvietotāji** |
| Darja Behtere | Centrālās statistikas pārvaldes Sociālās statistikas departamenta Sociālās statistikas metodoloģijas daļa vecākā eksperte |
| Dace Ceriņa | Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vecākā referente |
| Pauls Freidenfelds |  Ārlietu ministrijas Eiropas Savienības Koordinācijas un politiku departamenta COREPER I sagatavošanas nodaļas vecākais referents |
| Natālija Gerasimova | Zemgales plānošanas reģiona projekta “Atver sirdi Zemgalē” koordinatore |
| Pēteris Leiškalns | Latvijas Darba devēju konfederācijas Sociālās drošības un veselības aizsardzības eksperts |
| Sandra Miķelsone-Slava | Kurzemes plānošanas reģiona projekta “Kurzeme Visiem” vadītāja |
| Ludis Neiders  | EM Analītikas dienesta ekonomists |
| Iveta Neimane | Latvijas Cilvēku ar īpašām vajadzībām sadarbības organizācijas „Sustento” valdes locekle |
| Agnese Pabērza-Draudiņa | Vides aizsardzības un reģionālās attīstības lietu ministrijas (turpmāk – VARAM) Pašvaldību departamenta Pašvaldību pārraudzības nodaļas vecākā eksperte |
| Ilona Puide | VARAM Pašvaldību departamenta Pašvaldību pārraudzības nodaļas vecākā eksperte |
| Sandra Segliņa | Tieslietu ministrijas Stratēģijas departamenta vecākā referente |
| Dace Strautkalne | Zemgales plānošanas reģiona projekta “Atver sirdi Zemgalē” vadītāja |
| Mārtiņš Svirskis | Latvijas Brīvo arodbiedrību savienības eksperts tautsaimniecības jautājumos  |
| Laine Zālīte | Vidzemes plānošanas reģiona projekta "Vidzeme iekļauj" sociālo pakalpojumu eksperte |
| Vineta Pavlovska | Valsts policijas Galvenās kārtības policijas pārvaldes Administratīvās izmeklēšanas vadības biroja Administratīvās prakses metodikas nodaļas galvenā inspektore |
| Sintija Ziedone | Satiksmes ministrijas Sabiedriskā transporta pakalpojumu departamenta vecākā referente |

**Sēdē nepiedalās:**

|  |  |
| --- | --- |
| Aija Barča | Latvijas Pensionāru savienības priekšsēdētāja |
| Edīte Bēvalde | Latvijas Lauku sieviešu apvienības Salas novada pašvaldības projektu vadītāja |
| Elīna Ģipsle | Latgales plānošanas reģiona Latgales uzņēmējdarbības centra komercdarbības konsultante |
| Elvijs Kalnkambers | Ekonomikas ministrijas Mājokļu politikas departamenta vecākais referents |
| Kristīne Kovaļevska | Rīgas domes Labklājības departamenta Rīgas patversmes sociālā darbiniece |
| Mārīte Rozentāle | Biedrības „EAPN-Latvia” revidente |
| Ilze Rudzīte | Latvijas Pašvaldību savienības Padomniece veselības un sociālajos jautājumos |
| Ainars Nābels-Šneiders  | Zemkopības ministrijas Starptautisko lietu un stratēģijas analīzes departamenta vecākais referents |
| Iluta Lāce | Biedrības „Centrs MARTA” vadītāja |
| Sanita Vanaga | Izglītības un zinātnes ministrijas Izglītības departamenta vecākā eksperte |
| Vaira Vucāne | Latvijas Bērnu fonda viceprezidente |

**Citi sēdes dalībnieki:**

|  |  |
| --- | --- |
| Līva Šnitko | Klimata un enerģētikas ministrijas Enerģijas tirgus departamenta direktora vietniece |
| Viktors Veretjanovs | LM Sociālās politikas plānošanas un attīstības departamenta vecākais eksperts |

**Sēdi protokolē:**

Evija Kūla LMSociālās politikas plānošanas un attīstības departamenta direktores vietniece

**Sociālās iekļaušanas politikas koordinācijas komitejas (turpmāk – komiteja) 27.09.2023. sēdes darba kārtība:**

1. Komitejas sēdes atklāšana un darba kārtības apstiprināšana.
2. Energoapgādes izmaksu atbalsta likums.
3. Informācija par mājsaimniecību relatīvo izdevumu budžeta turpmāko aprēķināšanu un izmantošanu.
4. Citi jautājumi.
5. **Komitejas sēdes atklāšana un darba kārtības apstiprināšana.**

**­ (I.Alliks)**

**I.Alliks** atklāj trešo šī gada komitejas sēdi un jautā, vai ir iebildumi par darba kārtību. Iebildumi netiek saņemti.

*Nolemj: apstiprināt darba kārtību.*

1. **Energoapgādes izmaksu atbalsta likums.**

 **(L.Šnitko)**

(I.Alliks, P.Leiškalns, M.Svirskis)

I.Alliks informē, ka Komitejas darba programmā viens no iekļautajiem jautājumiem ir saistīts ar turpmākiem atbalsta sniegšanas risinājumiem energoresursu cenu pieauguma ietekmes mazināšanai, aicinot Klimata un enerģētikas ministrijas (turpmāk – KEM) Enerģijas tirgus departamenta direktora vietnieci Līvu Šnitkosniegt prezentāciju par jauno izstrādāto likumprojektu.

L.Šnitko sniedz prezentāciju par jauno Energoapgādes izmaksu atbalsta likumprojektu (skat. pielikumu) un sniedz īsu informāciju par apstiprināto atbalstu sadales tīkla tarifiem unaizsargātiem lietotājiem.Attiecībā uz atbalstu elektroenerģijas sistēmas tarifa pieauguma mazināšanai Saeima 2023. gada 21. septembrī ir steidzamības kārtā pieņēmusi likumprojektu “Grozījumi Energoresursu cenu ārkārtēja pieauguma samazinājuma pasākumu likumā” (Nr. 351/Lp14), kas paredz fizisko personu elektroenerģijas sadales sistēmas pieslēgumiem segt elektroenerģijas sistēmas pakalpojuma maksas samazinājumu par jaudas uzturēšanu 60% apmērā, ieskaitot pievienotās vērtības nodokli, tādējādi mazinot elektroenerģijas sistēmas tarifa pieauguma negatīvo ietekmi uz mājsaimniecību labklājību. Attiecīgais atbalsts mājsaimniecībām tiks piemērots automātiski, laikposmā no š.g. 1. septembra līdz 31. decembrim (piemērojot to rēķinos, kas tiks izrakstīti, sākot no šī gada 1. oktobra līdz 2024. gada janvārim). Šis ir īstermiņa risinājums un L.Šnikto informē, ka uzsākts darbs arī pie ilgtermiņa risinājuma elektroenerģijas sistēmas pakalpojumu maksas samazinājumam, kas varētu nodrošināt tarifa pieauguma pakāpeniskuma principu, lai mājsaimiecībām elektroenerģijas sistēmas pakalpojumu tarifa izmaiņas būtu paredzamas un skaidras.

Vienlaikus attiecībā uz atbalstu aizsargātiem lietotājiem L.Šnitko informē, ka š.g. 22. augustā tika grozīti Ministru kabineta 2021. gada 1. jūnija noteikumi Nr. 345 “Aizsargātā lietotāja tirdzniecības pakalpojuma noteikumi”, palielinot aizsargātajiem lietotājiem pieejamo atbalstu elektroenerģijas izmaksu daļējai kompensēšanai 20 euro personām ar I grupas invaliditāti, ģimenei (personai), kuras aprūpē ir bērns ar invaliditāti, kā arī trūcīgām un maznodrošinātām personām, un 25 euro daudzbērnu ģimenēm. Attiecīgais palielinātais atbalsts aizsargātajiem lietotājiem ir paredzēts laikposmā līdz 2023. gada 31. decembrim. Vienlaikus L.Šnitko informē, ka pašlaik tiek gatavoti priekšlikumi, lai atbalstu aizsargātajiem lietotājiem 20 euro un 25 euro apmērā nodrošinātu kā pastāvīgu ilgtermiņa atbalstu.

P.Leiškalns ir kritisks par to, ka atbalsts mājsaimniecībām ir plānots neatkarīgi no mājsaimniecību lieluma. Attiecībā uz aizsargātajiem lietotājiem komentē, ka aizsargāto lietotāju loku ir jāpaplašina ar viena vecāka ģimenēm, proti, ģimenēm, kurās nav noteikta paternitāte, kā arī atbalstu nepieciešams paredzēt personām ar II un III invaliditātes grupu, īpaši tiem, kuru apgādībā ir bērni.

L.Šnitko attiecībā uz atbalsta apjomu atkarībā no mājsaimniecību locekļu skaita komentē, ka sistēmas izstrādes 1.kārtā nav paredzēts šāds algoritms, ka atbalstu piešķirtu atbilstoši mājsaimniecību lielumam. Lai sistēmu padarītu iespējami vienkāršāku un automatizētu, arī tai skaitā trešajām pusēm, kuras ir iesaistītas šī atbalsta sniegšanā, tika secināts, ka elektroenerģijai un dabas gāzei atbalstu sniegt kā fiksētu atbalstu, bet attiecībā uz siltumapgādi izmaksas ir atkarīgas nevis no cilvēku skaita, bet no platības, kurā mājsaimniecība dzīvo, attiecīgi siltumenerģijai atbalsts tiks sniegts atbilstoši patērētajām kilovatstundām vai megavatstundām. Tomēr ir plānots, ka sistēmas izstrādes 2.kārtā tiks vērtēta iespēja par atbalsta graduēšanu atkarībā no mājsaimniecību locekļu skaita. Savukārt attiecībā uz aizsargātā lietotāja loka paplašināšanu L.Šnitko informē, ka tika veikti aprēķini, cik liels atbalsts nepieciešams, lai to nodrošinātu arī personām ar II un III invaliditātes grupu, un tika secināts, ka ir nepieciešams vismaz trīs reizes lielāks finansējuma apjoms, tāpēc KEM nav gatavs virzīt šādu iniciatīvu. Vienlaikus L.Šnitko atzīmē, ka attiecībā uz personām ar II un īpaši ar III invaliditātes grupu personas ir darbspējīgas un strādā un šo personu invaliditāte automātiski nenozīmē, ka tās ir trūcīgas vai maznodrošinātas. Savukārt, ja šīs personas ir trūcīgas vai maznodrošinātas, tad tās jau šobrīd saņem aizsargātā lietotāja atbalstu. Līdz ar to no saņēmēju loka nav izslēgtas personas, kurām ir finansiālās grūtības segt ar elektroenerģiju saistītos izdevumus. Savukārt attiecībā uz viena vecāka ģimenēm KEM rīcībā nav šādu datu, tāpēc nevar komentēt, vai ir finansiālas un sistēmiskas iespējas nodrošināt atbalstu šai mērķa grupai.

M.Svirskis jautā par 30% no mājokļa izdevumiem, kas ir kvalifikācijas kritērijs atbalsta saņemšanai - vai 30% ir par mājokļa vai energoresursu izdevumiem? Ja par energoresursu izdevumiem, tad vēlētos šo kritēriju zemāku, ja mājsaimniecībai aiziet 30% no izdevumiem energoresursiem, tad tas ir ļoti augsts rādītājs. M.Svirskis jautā arī par mājsaimniecību ienākumiem – vai ir mehānisms, kā ierobežot cilvēkus, kuri ienākumus gūst caur ēnu ekonomiku, jo šiem cilvēkiem pieejamie resursi faktiski ir lielāki. Vienlaikus M.Svirskis komentē saistībā ar atbalstu par sadales tarifiem – kopumā novērtē jauno atbalsta iniciatīvu, bet jautā par ilgtermiņa risinājumiem, vai diskusijas ir noslēgušās, jo dažādās Saeimas diskusiju grupās vēl notiek sarunas, kurās ir mēģinājumi atgriezt cenas iepriekšējā apmērā? Vienlaikus arodbiedrības savulaik atbalstīja priekšlikumu Atveseļošanas un noturības mehānismā (turpmāk – ANM) iestrādāt dažādus finansējumus, tai skaitā sadales un pārvadu tīkla modernizācijai, bet toreiz priekšnosacījums bija sadales un pārvadu tīkla izmaksu samazināšana iedzīvotājiem. Attiecīgi, vai ir plānots vēl izmaksu samazinājums jeb šis ir vienīgais plānotais atbalsta mehānisms?

L.Šnitko atbild, ka attiecībā uz 30% no mājokļa izdevumiem par pamatu ņemta OECD definīcija par pieejamu mājokli, kas nosaka, ka mājoklis ir pieejams mājsaimniecībai, ja mājsaimniecība mājokļa izdevumiem mēnesī nepatērē vairāk kā 30% no ikmēneša ienākumiem. Kopējie izdevumi par mājokli ietver izdevumus par īri (t.sk., zemes noma vai nodokļi par mājai piegulošo zemi), komunālos pakalpojumus (ūdens, kanalizācija, siltumenerģija, elektroenerģija, dabasgāze), citus ar mājokļa ikmēneša uzturēšanu saistītos pakalpojumus (piemēram, mājokļa apdrošināšana). KEM šo ir ņēmuši vērā, veicot mājsaimniecību izdevumu aprēķinu, kas noteikts balstoties uz Centrālā statistikas pārvaldes (turpmāk – CSP) rīcībā esošajiem datiem un OECD pieejama mājokļa definīcijā ietvertajiem kritērijiem/ izmaksu pozīcijām. Tāpēc ir pieejami objektīvi dati, lai veiktu aprēķinus. Papildus jāņem vērā, ka sistēma neveiks ikmēneša mājsaimniecības izdevumu par mājokli aprēķinu pret mājsaimniecības ienākumiem, jo attiecīgā aprēķina veikšanai būtu nepieciešams sistēmā integrēt visu rēķinu datus, kas nav praktiski īstenojams esošo finanšu resursu ietvaros. Informācija par iedzīvotāju izdevumiem par mājokli tiks balstīta uz CSP neregulārā apsekojuma datiem, piemērojot tiem inflācijas koeficientu, tādējādi iegūstot statistiski vidējos izdevumu datus. Balstoties uz šiem datiem par izdevumiem, proporcionāli tiks noteikts ienākumu līmenis, līdz kuram mājsaimniecība kvalificējas atbalsta saņemšanai. Attiecīgais ienākumu slieksnis sistēmā tiks ievadīts kā kritērijs. Izdevumu apjomu un ienākumu slieksni ir plānots pārskatīt. Attiecībā uz ēnu ekonomiku jau sakontēji KEM šo problēmu identificēja, taču KEM nav kompetentā iestāde, kura risina godprātīgu nodokļu nomaksas jautājumu, nenoliedzot, ka šo atbalstu visticamāk saņems arī tādas personas, kuras neveic godprātīgu nodokļu nomaksu. Attiecībā uz atbalstu sadales tīkla tarifiem un KEM potenciālo priekšlikumu L.Šnitko informē, ka tas vēl nav ticis nodots diskusijai un apspriešanai, tāpēc gala lēmums par to, kā izskatīsies ilgtermiņa risinājums, nav pieņemts. Savukārt attiecībā uz ANM ietvaros plānotajām RePowerEU investīcijām sadales un pārvades tīklu modernizācijā, sinhronizācijas projekta pilnīgā pabeigšanā, kā arī biometāna ievades punkta būvniecībā, tika skaidrots, ka lēmums par šādu investīciju veikšanu ir rūpīgi izvērtēts, ņemot vērā ģeopolitiskos un drošības apsvērumus, enerģētiskās neatkarības veicināšanas nepieciešamību, sistēmas attīstības un elektroenerģijas piegādes pakalpojuma nepārtrauktības un kvalitātes nodrošināšanu, kā arī Latvijai noteiktos atjaunojamās enerģijas īpatsvara mērķus. Attiecīgais priekšlikums ir apstiprināts Ministru kabinetā (turpmāk – MK) un iesniegts izvērtēšanai Eiropas Komisijai. RePowerEU ietvaros Latvijai pieejamais finanšu apjoms ir 134,4 milj. euro, un, ņemot vērā iepriekš minētos apsvērumus, tas tiks piešķirts AS “Augstsprieguma tīkls”, AS “Sadales tīkls” un AS “Conexus Baltic Grid” plānoto projektu īstenošanai. Vienlaikus L.Šnitko uzsver, ka šis finansējums ilgtermiņā varētu ļaut nepaaugstināt tarifu par kaut kādu noteiktu nelielu daļu, bet tas noteikti negarantēs esošā tarifa samazinājumu.

*Nolemj*: pieņemt zināšanai sniegto informāciju.

1. **Informācija par mājsaimniecību relatīvo izdevumu budžeta turpmāko aprēķināšanu un izmantošanu.**

**(E.Kūla)**

(P.Leiškalns)

I.Alliks informē, ka šodien vēlamies arī sniegt informāciju par to, kādi būs LM priekšlikumi attiecībā uz mājsaimniecību relatīvo izdevumu budžeta turpmāko aprēķināšanu un izmantošanu. Par minēto jautājumu informēs Evija Kūla, LM Sociālās politikas plānošanas un attīstības departamenta direktora vietniece.

E.Kūla informē, ka gandrīz divus gadus atpakaļ noslēdzās LM iepirktais pētījums, kura ietvaros pētnieki izstrādāja jaunu mājsaimniecību relatīvo izdevumu budžeta (turpmāk – MRI budžets) metodoloģiju. Šis ir rādītājs, kas var palīdzēt novērtēt esošo rīcībpolitiku adekvātumu un kalpot par atskaites punktu dažādu ar ienākumiem un izdevumiem saistītu rīcībpolitiku izstrādē. Lai varētu izmantot šo rādītāju turpmāk, ir nepieciešams veikt regulāru MRI budžeta atjaunošanu jeb budžetā iekļauto vērtību pārrēķināšanu. Jāņem vērā, ka MRI budžeta aprēķināšana ir ļoti komplicēts un laikietilpīgs process, kas prasa specifiskas zināšanas statistikā, ekonometrijā, socioloģijā un tas sastāv no vairākiem, secīgiem posmiem. Šāda uzdevuma veikšanai ir nepieciešams piesaistīt atbilstošu personālu, kuram ir nepieciešamās zināšanas, kvalifikācija un prasmes, kas prasa finanšu līdzekļus. Tāpēc šobrīd tiek gatavots konceptuālais ziņojums valdībai, kurā izklāstīta MRI budžeta aprēķina metodika un tālākā rīcība saistībā ar budžeta atjaunošanu, norādot nepieciešamo finansējumu. Attiecīgi šis konceptuālais ziņojums dos tālāko mandātu noteikt MRI budžeta tālāko atjaunošanas kārtību. Ziņojumu plānojam sagatavot un nodot komitejas locekļiem komentēšanai š.g. oktobra mēnesī.

P.Leiškalns vēlreiz pateicas par ļoti labo pētījumu, tomēr pauž neizpratni, kāpēc aizvien tiek analizēti nabadzības rādītāji, balstoties uz OECD metodoloģiju, un sociālajā politikā netiek ņems vērā MRI budžets.

E.Kūla atbild, ka politikas veidošanā tiek izmantota nacionālā metodoloģija, kas ir balstīta uz OECD, bet modificēta atbilstoši Latvijas situācijai, nosakot atbilstošās ekvivalences skalas. Savukārt attiecībā uz MRI budžeta metodoloģijas izmantošanu politikas veidošanā E.Kūla atgādina, ka jau pašā sākumā tika norādīts, ka MRI budžeta apmēri tiešā veidā normatīvajos aktos netiks piemēroti, bet tie tiks izmantoti kā atskaites punkti dažādu sociālo transfertu adekvātuma novērtēšanā. EU-SILC dati tiek izmantoti, ja nepieciešams salīdzināt situāciju ar citām ES dalībvalstīm, savukārt minimālo ienākumu mediāna un no tās izrietošie rādītāji tiek izmantoti normatīvajos aktos.

*Nolemj: pieņemt zināšanai sniegto informāciju.*

1. **Citi jautājumi.**

**(I.Alliks)**

(E.Kūla, M.Svirskis)

I.Alliks informē, ka pēdējā šīs komitejas sēde plānota decembrī. Vaicā komitejas vadītāja vietniecei, kādi ir plānotie izskatāmie jautājumi pēdējā komitejas sēdē.

E.Kūla atbild, ka komitejas darba programmā ir atlikuši divi jautājumi. Viens jautājums ir par Valsts nodokļu politikas pamatnostādnēm, kur plānots, ka prezentāciju sniegs Finanšu ministrija, un otrs jautājums ir par Valsts kontroles ieteikumiem attiecībā uz nabadzības un sociālās atstumtības riskam pakļautajām iedzīvotāju grupām.

I.Alliks papildina, ka iespējams decembrī vēl nebūs iespējas prezentēt Valsts nodokļu politikas pamatnostādnes, jo darba grupa, kura strādāja pie šīm pamatnostādnēm, darbu pārtrauca līdz ar iepriekšējo valdību, savukārt informācija par darba grupas turpmākā darba atjaunošanu vēl nav pieejama.

M.Svirskis informē, ka darba grupas darbību plānots atjaunot š.g. oktobrī.

I.Alliks aicina sekot līdzi valsts budžeta pieņemšanas grafikam un papildina, ka vakardien MK tika apstiprināti LM izvirzītie prioritārie pasākumi, kas ietver:

* papildu finansējuma piešķiršanu pakāpeniskai piemaksu pie vecuma un invaliditātes pensijas piešķiršanai par apdrošināšanas stāžu, kas uzkrāts  līdz 1995. gada 31. decembrim;
* bērnu aizsardzības un atbalsta sistēmas pilnveide un "Bērna mājas" pakalpojuma darbības nodrošināšana;
* palielināta piemaksa pie ģimenes valsts pabalsta par bērnu ar invaliditāti;
* palielināts atbalsts ar celiakiju slimiem bērniem;
* cilvēku ar invaliditāti asistentu un pavadoņu atlīdzības apmēra paaugstināšana;
* paliatīvās aprūpes sistēmas pilnveidošana.

Kopumā LM nozarei papildus piešķirti 36,8 miljoni euro. Tomēr gala lēmums vēl jāpieņem Saeimai.

I.Alliks pateicas visiem par dalību!

*Sēdi beidz plkst. 15:00.*

Pielikumā: KEM prezentācija Par mērķēto atbalstu energoresursu sadārdzinājuma segšanai mājsaimniecībām” (10 slaidi).

Komitejas vadītājs (paraksts\*) I.Alliks

 Protokolēja (paraksts\*) E.Kūla